Harpa í leik með Stjörnunni síðasta sumar . Fréttablaðið / andri marinó Markahrókurinn Harpa Þorsteinsdóttir mun ekki snúa aftur inn á völlinn þetta sumarið eftir að Harpa þurfti að gangast undir aðra aðgerð vegna rifins liðþófa í vor . Meiðslin má rekja aftur til þess þegar Harpa sleit krossband og reif liðþófa á sama tíma í úrslitum Mjólkurbikarsins í fyrra . Þetta staðfesti Harpa í samtali við Fréttablaðið um helgina . „ Það er mjög algengt að liðþófinn rifni við krossbandsslit og hann var saumaður saman í aðgerðinni . Svo þegar ég fór að auka álagið í vor við æfingar var ég farin að finna að það var ekki allt eins og það á að vera . Svo kemur þetta í ljós í vor og ég fór í speglun til að láta laga liðþófann sem tafði endurhæfinguna . Krossbandið lítur mjög vel út eftir aðgerðina en það þurfti að laga liðþófann á ný . “ Harpa hefur leikið stærstan hluta ferilsins á Íslandi með uppeldisfélaginu sínu , Stjörnunni . Hún hefur einnig leikið með Breiðablik á Íslandi og Charlton á Englandi . Harpa vann tvöfalt , bæði gullskóinn sem markadrottning Pepsi-deildarinnar og var valin besti leikmaður deildarinnar þrisvar á fjögurra ára tímabili frá 2013 - 2016 . Alls hefur Harpa skorað 181 mark í 252 leikjum í efstu deild á Íslandi . Þá hefur Harpa leikið 67 leiki fyrir A-landslið Íslands , farið tvisvar á Evrópumótið og skorað nítján mörk í landsliðstreyjunni . „ Ég var alltaf búin að ákveða að taka þetta sumar í endurhæfingu og gefa mér góðan tíma í hana til að styrkja mig . Ég er kominn yfir þrítugsaldurinn og hef aldrei gengið í gegnum hnémeiðsli þannig að ég var undir það búin að þessi endurhæfing myndi taka sinn tíma , “ sagði Harpa sem fór eftirminnilega á Evrópumótið í Hollandi sumarið 2017 tæpum fjórum mánuðum eftir barnsburð . „ Þá var mikil hvatning að komast með liðinu á EM . Núna ákvað ég að gefa mér meiri tíma enda var mikið álag á líkamanum í aðdraganda meiðslanna síðasta sumar . “ Harpa er samningslaus þessa dagana eftir að hún kaus að framlengja ekki við Stjörnuna síðasta haust . „ Ég skrifaði ekki undir nýjan samning í haust til að gefa mér meira svigrúm . Ég hef verið að æfa upp á eigin spýtur og í raun í fríi frá öllu . Ég mun svo skoða hvað gerist þegar maður kemst aftur út á völl . Þetta er í fyrsta skiptið sem maður er ekki á fullu á tímabilinu og ég hef náð að eyða auknum tíma með fjölskyldunni sem er ágætis tilbreyting , “ sagði Harpa létt og bætti við : „ Ég veit alveg að ég er ekkert unglamb og var við því búin að kannski yrði endurhæfingin erfið . Þá þarf maður að hugsa sinn gang en ég finn mikinn mun eftir aðgerðina og er komin á ágætis ról . Við það fer það að kitla mann að komast aftur út á völlinn , “ sagði Harpa sem sagðist vilja fara út á eigin forsendum . „ Það er erfitt þegar maður er búinn að eiga langan og nokkuð farsælan feril hérna heima að fara ekki út á mínum forsendum . Það drífur mig svolítið áfram . Það er erfitt að hugsa til þess að þessi meiðsli hafi verið endalokin . “